לני ואן פלט

לני ואן פלט (באנגלית: Linus van Pelt, במקור ליינוס ואן פלט) הוא דמות מצוירת בסדרת הקומיקס "פינאטס" פרי עטו של צ'ארלס מ. שולץ. הופיע לראשונה בסדרה ב-19 בספטמבר 1952, אולם שמו הוזכר לראשונה 3 ימים לאחר מכן. ההתייחסות הראשונה אליו הייתה חודשיים מוקדם לכן.
בהופעתו הראשונה הוצג כאחיה התינוק של לוסי, אך עם הזמן הועברה דמותו התבגרות מואצת כך שגילו יהיה סמוך לזה של שאר גיבורי הסדרה. הוא מוצג לעיתים כחברו הטוב של צ'ארלי בראון.

למרות גילו הצעיר מתואר לני כפילוסוף והתאולוג של הסדרה, ולעיתים קרובות מצטט פסוקים מן התנ"ך. הוא בעל כישורים פיזיים יוצאי דופן כמו היכולת לנפח בלונים מרובעים, לבנות אנשי שלג שעומדים על ראשם והרכבת תצרפים במאונך. באחד מפרקי הסדרה המציא לני דמות בדיונית בשם "הדלעת הגדולה", כאשר התבלבל בין חג המולד וליל כל הקדושים. הדלעת מופיעה פעם בשנה בליל כל הקדושים ומחלקת מתנות. הדלעת תופיע רק במקשת הדלעות האותנטית ביותר שלני מאמין בכל לבו שהיא זו שלו. לני הוא היחידי המאמין בדלעת הגדולה. לעיתים רחוקות הוא מצליח לשכנע אחרים בקיומה, אך הם מתבדים במהרה. באחד הסיפורים פפרמינט פאטי באה אל חלקת הדלעות על מנת לבקש מהדלעת הגדולה כפפת בייסבול חדשה, וכאשר לני שמע את הבקשה שלה הוא גרש אותה מחלקת הדלעות בטיעון על חילול קדושתה של הדלעת הגדולה. בסיפור אחר מארסי באה לחלקת הדלעות על מנת להמתין עם לני לדלעת, מכיוון שהיא רצתה להאמין במשהו, וכשזאת לא הופיעה, היא סיפרה זאת להוריה שכינו אותו "נביא שקר". בספיישל "זה ליל כל הקדושים, צ'ארלי בראון" צ'ארלי בראון שואל את לני מתי הוא יפסיק להאמין בדלעת הגדולה ולני משיב ברגע שהוא ושאר סובביו יפסיקו להאמין ב"איש שלובש בגד אדום, בעל הזקן הלבן ושאומר "הו, הו, הו!"". בחג הפסחא הוא מאמין ב"כלב הפסחא" ולא ב"ארנב הפסחא", בשונה מהדלעת הגדולה, הוא מוחשי יותר ומתגלה כעבודה שסנופי עושה בחג.

באופן פרדוקסלי מתקשה לני, חרף אופיו האינטלקטואלי, להרפות משמיכה איתה הוא מסתובב כל העת תוך כדי מציצת אגודלו. לשמיכה הוא קבע את התואר "שמיכת הביטחון שלי". ההקנטות שהוא סופג בגלל נוהג השמיכה שלו, אינן מפריעות לו. בפרק אחד מזהיר אותו אחד מחבריו כי במחנה הקיץ ילעגו לו על תלותו בשמיכה. בתגובה הוא משתמש בשמיכה כבשוט, מפיל בתנועת הצלפה ענף מעץ, ואומר "הם לעולם לא לועגים פעמיים". בסיפור אחר חבריו זרקו עליו כדורי שלג וירדו עליו, ולני השתמש בשמיכתו כקלע וזרק עליהם כדור שלג שהפיל אותם כחיילי כדורת, דבר שצ'ארלי בראון הסיק שהוא הבין לראשונה כיצד גוליית הרגיש. מתברר כי לשמיכה אישיות משל עצמה אם כי לא וורבלית. בפרק אחד נאבקה השמיכה עם לוסי, אחותו של לני, והפילה אותה לרצפה. בסרט "ילד ושמו צ'ארלי בראון" לני רוקד עם שמיכתו כמו שרוקדים עם מישהו נוסף. בספיישל של חג המולד החליט לני להשתמש בשמיכתו ככיסוי ראש למחזה שהם מעלים. לכל אורך הסדרה מנסה סנופי, בדרכים שונות, לשים את ידו על שמיכתו של לני, תוך שימוש בתכסיסים שונים ומשונים. באחת הפעמים לני החביא את השמיכה אצל סנופי מפני אחת מסבתותיו שלא אהבה ילדים שמסתובבים עם שמיכה, אך סנופי הכין ממנה חליפה. באחד הספיישלים לאחר שהבנות וסנופי הבינו את ההקרבה שצ'ארלי בראון עשה על מנת לא לפטרם מקבוצת הבייסבול, הם הכינו לו חולצת הוקרה מהשמיכה של לני ובסיפור אחר לוסי הכינה מהשמיכה של לני עפיפון ובטעות העיפה אותו לשמיים. בכל הפעמים שבהם לני איבד את שמיכתו, הוא גילה שהוא יכול לחיות בלעדיה, עד שהיא מוחזרת אליו ולני נאלץ לחיות עמה שוב. שולץ הודה ב-1989, כי לני כבר בוגר מדי בשביל השמיכה והוא משאיר אותו איתה רק בשביל האספקט הקומי.

לוסי, אחותו של לני, מנצלת כל הזדמנות כדי להציק לו, אולם הוא מצליח למתן את זעמה פעמים רבות על ידי התנגדות פאסיבית ושימוש בתבונתו הרבה. כאשר גירשה לוסי את לני מן הבית, הצטרפה לסדרה דמות חדשה – אח קטן בשם "ריראן" (שידור חוזר) המהווה גרסה מוקטנת של לני. בסיפור אחר שבו לני צייר את לוסי, במסגרת מטלה כיתתית שעליו היה צריך לצייר מישהו מהמשפחה, הוא לא סיים לצייר אותה מתוך חשש לתגובתה, וכשהיא דרשה ממנו לסיים, היא הגיבה בזעם למראה דמותה. באחד הפרקים שהחבורה הגיעה למחנה מחשבים, הוא יצר משחק מחשב שגיבוריו היו סנופי ווודסטוק ואחותו לוסי בתפקיד המפלצת. דבר שלוסי לא הייתה מרוצה ממנו. לא מסופר הרבה על ההורים שלו ושל לוסי ב"פינאטס", אך צוין באחד הסיפורים שאביהם חובב דגמי מכוניות קלסיות, והוא מראה את זה לסנופי וצ'ארלי בראון באלבום התמונות של המשפחה שלהם. 

אחותו של צ'ארלי בראון, סאלי, מאוהבת בלני, בעוד הוא מאוהב במורתו מיס אות'מר, כשבאחד הסיפורים כששמע את תהייתו של צ'ארלי בראון לגבי משכורתם של המורים, לני התאכזב כשחשב שמורתו מלמדת למען הכסף ולא בשביל אהבת החינוך ולאחר מכן חשב מחשבה הפוכה ובספיישל "זה חג האהבה, צ'ארלי בראון" נשבר ליבו כאשר שמע שמיס אות'מר התארסה. באחד הפרקים הוא מתאהב בילדה בשם Truffles (כמהין), לאחר שהוא וסנופי בחנו את הפטרייה המפורסמת.

לני משחק בתפקיד בסיס שני בקבוצת הבייסבול של צ'ארלי בראון. הקבוצה מנצחת רק בפעמים בהן הוא מחליף את צ'ארלי בראון בתפקיד המגיש, אז הוא משתמש בשמיכתו כדי להטיס את הכדור במהירויות עצומות.

 פרשנות לדמותו של לני 
כרבות מדמויותיו של שולץ, לני משקף את הסתכלותו על העולם בו שולץ חי ותחושותיו אליו. לני מייצג את עולם האינטליגנציה, התבונה והאמונה. שולץ נותן אספקט אחר לעולם זה ומציג אותו באור קצת שונה וסרקסטי, בו הדמויות החזקות ביותר שכלית הן החלשות ביותר רגשית, וחייהן מלאים בחרדות ודאגות שווא. צ'ארלי בראון הוא הדוגמה הבולטת ביותר למגמה זו. שולץ מדגים גם באמצעות לני את אוזלת היד, הקיימת הרבה פעמים לאינטליגנציה וחוכמה נגד כוחניות ואסרטיביות.

 טריוויה 
 לני הוצג לראשונה עם שמיכת הביטחון שלו ב-1 ביוני 1954.
 בהזדמנות אחת צוין כי יום הולדתו הוא ב-22 בנובמבר אולם בפעם אחרת צוין כי נולד באוקטובר.
 מגזין איטלקי, המפרסם את פינאטס וקומיקסים רבים אחרים, שינה את שמו לליינוס על שמו.
 לני הביע רצון להיות האדם ה-47 על הירח.
 לני היה הדמות הראשונה בפינאטס שהרכיבה משקפיים, אותם הוא זנח בהמשך.

קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:פינאטס
קטגוריה:דמויות מתוך קומיקס